Index - Belföld - Húsz gránátot találtak egy Tüzép-telepen
Húsz gránátot találtak egy Tüzép-telepen
2013.04.26. 19:29
Húsz második világháborús gránátot találtak egy XVI. kerületi Tüzép-telep oldalában péntek délután. Egy részüket elszállítják, a többit egy közeli helyen megsemmisítik.
Várkonyi Melinda kommunikációs tiszt elmondta: a Sarjú utcában lévő telep oldalában partfalbontást végeztek, ekkor kerültek elő az első robbanószerkezetek. A tűzszerészek átvizsgálták a területet, és összesen húsz, különböző típusú, különböző országokból származó gránátot találtak.
A kommunikációs tiszt tájékoztatása szerint tíz gránát szállítható állapotban van, ezért azok a honvédség központi gyűjtőjébe kerülnek. A többi gránát azonban olyan rossz állapotban van, hogy ezeket a közelben megsemmisítik.
A terület bevizsgálása idején nem volt szükség lakosságot érintő korlátozásra. Valószínűleg egy úgynevezett lőszertemetőt találtak, vagyis a második világháború után a lakosság egyebek mellett oda hordta össze a szerteszét heverő robbanószerkezeteket.